详玄赋
僧慧命 (NanBei)
惟一实之渊旷，嗟万相之繁杂。真俗异而体同，凡圣分而道合，承师友之遗训，藉经论之垂芳。罄尘庸之小识，请兴言于大方。何群类之蠢蠢，处法界之茫茫。性穷幽而弥晓，理至寂而逾彰。既非空而非有，又若存而若亡。谈秘密于慈氏，叹杳冥于伯阳。湛一虚而致极，总万有以为纲。虽即事而易迷，亦至近而难识。非名言之所显，岂情智而能测？口欲辩而词丧，心将缘而虑息。故虽一音随类之能，三转任机之力，莫不停八正于寂泊之门，辍四辩于恬淡之域。寻其体也，豁乎无际，眇乎无穷，源乎无始，极乎无终。解惑以兹齐贯，染净于此俱融。该空有而阒寂，括宇宙以通同。论其用也，一而能多，静而能乱，挺万类之殊形，吐群情之别观，结五住之盘根，起十缠之羁绊，随迷悟而通塞，逐昏明而集散，四流因之漂荡，六道以之悠漫。三贤十圣，暧以联绵；二智五眼，晔而辉焕。浑升沈而共壑，派违顺以分岐，体无非而不是，用无相而不为。若纯金不隔于环钏，等积水不惮于涟漪，故令名用諠杂，集起纷驰，事若万轸殊辙，理则千轮共规。观无碍于缘起信难思于物性，犹宝殿之垂珠，若瑶台之悬镜。彼此异而相入，红紫分而交映，法无定于心境，人靡隔于凡圣，物不滞于自他。事莫拥于邪正。何巨细之殊越，遂参互而容持。邻虚含大千之界，刹那总三际之时。惧斯言之少信，借帝网以除疑。盖普眼而能瞩，岂惑识以知之？觌九会之玄文，览万圣之遗则，眷常啼于东市，慕善财于南国，历多城而进解，访众师而遣惑，始承命于文殊，终归宗于妙德。虽游形于法界，未动足于祇园，叹一王之似虐，嗟五热之非暄，握手入和修之舍，弹指开阿逸之门，闻一音之常韵，睹极圣之恒存。三九于兹绝听，二七自此亡魂。斯甚深之境界，亦何易而详论；悼禀识之多迷，慨群生之少慧。保一异之四邪，执断常之双计，怖梦虎于长眠，玩空花于久翳，萦结缠而未解，任漂流而莫济，背七觉而逾昏，染六欲而方滞。何理通而志隔，既法是而情非，忽竛《竮而》独往，久逃逝而亡归。理宝藏于穷舍，匿明珠于蔽衣，抱一真而不识，萦万恼以歔欷。嗟余既已伤于悟晚，且又悲乎命局，藉五部之流耀，蒙四依之眷录，涉讲肆以开愚，托禅林而遣欲。猴著锁而停躁，蛇入筒而改曲，涉旷海以戒舟，晓重幽以慧烛，绝诤论于封想，息是非于妄情，创敛缘于有觉，终寂虑于无生，显真宗之实相，达世用之虚名。道莫遗于始行，暗弗拒于初明，拟六贼其方溃，冀十军之可平。昏云聚而还散，心河浊而更清，性海无增减，行月有亏盈，疑兔足之致浅，惧鸿毛之见；为山托于始篑，庶昆仑之可成。